b'\n_START_ARTICLE_\nAstronomische Nachrichten\n_START_PARAGRAPH_\nAstronomische Nachrichten (nem\xc5\xa1ko Astronomske novice, angle\xc5\xa1ko Astronomical Notes), eden izmed prvih mednarodnih \xc4\x8dasopisov na podro\xc4\x8dju astronomije, je leta 1821 ustanovil nem\xc5\xa1ki astronom Heinrich Christian Schumacher. To naj bi bila najstarej\xc5\xa1a astronomska revija na svetu, ki \xc5\xa1e vedno izhaja. Schumacher je uredil njenih 31 zvezkov._NEWLINE_V publikaciji danes izhajajo \xc4\x8dlanki s podro\xc4\x8dja solarne fizike, zunajgalakti\xc4\x8dne astronomije, kozmologije, geofizike in uporabe in\xc5\xa1trumentov s teh podro\xc4\x8dij._NEWLINE_Tudi druge astronomske revije so za\xc4\x8deli izdajati pribli\xc5\xbeno v tem \xc4\x8dasu. Na primer britanska Monthly Notices of the Royal Astronomical Society (MNRAS) od leta 1827. Revija Astronomische Nachrichten je vzpodbudila ameri\xc5\xa1kega astronoma Benjamina Apthorpa Goulda da je leta 1850 v ZDA za\xc4\x8del izdajati revijo Astronomical Journal (AJ).'